Maqui' pin ac ne na xec nein ca tomi' querec te wi urut pain ca judeu urut ca',
pain ca mam' pe wet urut pain ca ara xo' mami' xine cote ne xiricon Iri' Jam pain Jerusalém pane.
Wara maqui' na ca xio tamana ne oro xec quem.
Je ca xut in pe cain ca tao' caho' nein xiricon Iri' Jam Jeju ma'.
Xut in pe nain ca tacan tiquin' ne xirim pain cacarain ma',
pain Maxicon Salomão ma',
je i ma' wixinain.
To to mam' pin ac cocon na oro taramaxicon nuxut pain ca judeu urut ca'.
Tomi' querec ac cocon na:
Para joc xim cara xijem ma' quem nonon.
Mo ta Cristo iri'o' ma,
tomi' xo' ac maparut tara ta na ca tomi' querec cocon ma'.
Wara tomi' xo' xuhu' ne ira,
ane om howa mahu' ne ac tococwa na.
Noro jein oro ca ara ta' ca',
ca ara ra capa' Te ca'.
Mo xi querec pin' hwein con,
querec pin' ac mahu' xira quem.
Ane om howa mahu' ne.
Xi wari' ne hwe ta.
Win ne oro ovelha ca taraju wet nain ca tomi' nucun co querec wet nain ma',
ac i ma' na ca taraju wet cacain ca tomi' ne oro wari' ne ma' quem.
Querec pin' inonon,
ja' ja' ac cacapa' na quem.
Mi' inonon pain ca e' cara wa.
Om ta pan' ara'am camain' caca.
Quep xat cara inonon,
om na wari' co coc xicot ca' ac napa' cocon.
Te ma',
co mi' napa' cocon,
hwara' opa na.
Om na win hwara' opa ca.
Om na wari' co coc xicot ca' ac nonon pain micon.
Wata',
Te,
ca' urut,
win cwere xujuxut.
Ac ca xica' pe ne na xumuxut ta na ca tomi' tococwa ma'.
Cut mami' ac cacain na pacun oro taramaxicon ma',
to' to' mi' pin xun pain pacun ta ac cocon na.
Tomi' ac tococwa na:
Querec mahu' pain oro carawa ca awi ca ara ra capa' Te pane.
Ma' carawa ca ara ta' pahu' pain ca to' to' mi' pin xim mahu' pain pacun ma' quem tata.
Om ca to' pa' xim urut pum pain carawa ca awi ca ara ma ma' ac cocon na.
To' pa' pin xim urut pum,
xi tomi' ximao ara mon Iri' Jam ta.
Iri' Jam ina ta a xima ma ron?
Wari' ma ma' ira ac cocon na.
Para tomi' ximao ma mahu' pain ca Panxica Iri' Jam ina ta' ca' quem?
Win ne ca xirao' pe xine ca tomi' nucun Iri' Jam pain capijacon ca howa hwe ma',
pain ca tomi' cocon oro taramaxicon co juiz nana pane:
Ac wata' hwe,
iri' jam hwe pain ca taramaxicon hwe ta nonon pane.
Taxi' urun Iri' Jam pain ca iri' jam hwe cocon caram pacara pane co tomi' hwet ca pain capijacon pane.
Taxi' urun pain ca om xin in taxi' ne capijacon quem.
Je ca tomi' xuhu' ca' quem:
Om ca na ne pain ca tomi' ximao ma mahu' pain ca Panxica Iri' Jam ina ta' ca'.
Tora' pan napa' Te pain ca mi' capa' pain ca taramaja ne ca',
pain ca hwet roron pain macan' ta capa' pahu'.
Mo xi om ara tain ca ara ra capa' Te cwa',
hohot ac ne xira pain ca om howa mahu' ta.
Om paxi' na ca howa mahu' pain ca tomi' ne ca',
ane ara e' tain ca ara ra capa' Te ne.
Je xi howa mahu' pain ca querec pin' hwein oro ca ara ta' ca' quem,
pain ca ara tain ca om ara taxi' ne ca wari' wa ca'?
Querec pin' ac mahu' xira pain ca win cwere capa' Te.
Querec pin' ac mahu' xira pain ca win cwere ton ca' quem na ca tomi' tococwa ma'.
Quep xun ta mami' ac cocon na.
Ane witan ca' tococwa ne.
Maji ta ac caparut na Jeju,
in mama' ac urut pain na xijein cacarain Jordão cain.
Mama' ac urut pain na ca ja' to cocon pain com oro wari' João cara pane,
pain ca xo' ja' ten qui' ca com pain cara pane.
Mon to wet ac urut pain na i cain.
Mija ac caca na oro wari' co hwet nonon pain i cain quem.
Tomi' ca' nana:
João cara pane,
om paxi' na ca an hwet cain ca hwara' opa wa pane,
om paxi' na ca ara cain ca om ara taxi' ne ca wari' wa pane.
Ane iri'o' ne oro ca tomi' hwet nucun con Jeju ne.
Iri'o' iri'o' pi' pin na con ta na ca tomi' caca ma'.
Mija pin ac caca na oro wari' co howa pin nonon Jeju pain i cain.
Howa nonon pain ca maqui' iri'o' con Iri' Jam.